**หลักเกณฑ์การให้ทุนสนับสนุนโครงการวิจัยและนวัตกรรมเพื่อถ่ายทอดเทคโนโลยีชุมชนสู่ฐานราก**

**ประจำปีงบประมาณ พ.ศ. 2561**

**เครือข่ายอุดมศึกษาภาคตะวันออกเฉียงเหนือตอนล่าง**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**คุณสมบัติของผู้เสนอขอรับทุน**

1. ไม่เป็นกรรมการหรืออนุกรรมการดำเนินงานของเครือข่ายอุดมศึกษาภาคตะวันออกเฉียงเหนือตอนล่าง
2. หัวหน้าโครงการต้องสังกัดสถาบันอุดมศึกษาในเครือข่ายอุดมศึกษาภาคตะวันออกเฉียงเหนือตอนล่างเท่านั้น
3. หัวหน้าโครงการต้องมีคุณสมบัติตรงตามสาขาที่เสนอขอรับทุน
4. ต้องไม่เป็นผู้ค้างส่งรายงานฉบับสมบูรณ์ทุนวิจัยของ สกอ.

**ลักษณะของโครงการที่จะให้การสนับสนุน**

1. **โครงการวิจัยต้องเป็นประเด็นความต้องการของชุมชนในแต่ละพื้นที่ โดยกำหนดโจทย์ปัญหา-โจทย์วิจัยที่มาจากความต้องการของชุมชน เสริมสร้างกระบวนการวิจัย การประเมินผลการวิจัย และผลงานวิจัยที่ตอบสนองต่อการใช้ประโยชน์ในการพัฒนาเศรษฐกิจชุมชนฐานรากอย่างแท้จริง หากได้รับการสนับสนุนงบประมาณเพิ่มเติม/สมทบจากแหล่งอื่น เช่น งบประมาณจังหวัดจะได้รับการพิจารณาเป็นลำดับต้น**
2. โครงการวิจัยต้องมีนักวิจัยต่างสถาบันเข้าร่วมโครงการไม่น้อยกว่า 2 สถาบัน หรือเป็นนักวิจัยจากสถาบันอุดมศึกษาร่วมกับผู้ร่วมวิจัยจากชุมชน/หน่วยงานท้องถิ่นเข้าร่วมโครงการ (ทั้งนี้หัวหน้าโครงการวิจัยต้องมาจากสถาบันอุดมศึกษา)
3. เป็นโครงการที่มีองค์ความรู้หรือเทคโนโลยีที่สามารถประยุกต์ใช้หรือปรับปรุงให้เหมาะสมกับการใช้ประโยชน์ โดยกระบวนการวิจัยเชิงปฏิบัติการแบบมีส่วนร่วมของกลุ่มเป้าหมาย
4. เป็นโครงการที่สอดคล้องและเชื่อมโยงกับยุทธศาสตร์การพัฒนาจังหวัดหรือกลุ่มจังหวัด
5. มีเป้าหมายของโครงการที่ชัดเจน เช่น ลดรายจ่าย เพิ่มรายได้ หรือขยายโอกาสอื่นๆ ที่แสดงว่ากลุ่มเป้าหมายได้รับประโยชน์จากโครงการวิจัยดังกล่าวจริง
6. มีงบประมาณสมทบหรือปัจจัยสนับสนุนในรูปแบบอื่นจากหน่วยงาน/องค์กรที่ได้รับประโยชน์ เช่น จังหวัด องค์กรปกครองส่วนท้องถิ่น สถาบันการศึกษา หน่วยงาน หรือองค์กรชุมชน เป็นต้น
7. เป็นโครงการที่สามารถดำเนินการแล้วเสร็จภายใน 10 เดือน

**กรอบประเด็นการวิจัยที่จะให้การสนับสนุน**

1. ด้านเกษตรกรรม
2. ด้านการแพทย์และสาธารณสุข
3. ด้านวิสาหกิจชุมชน
4. ด้านการท่องเที่ยว
5. ด้านบริหารจัดการทรัพยากรและสิ่งแวดล้อม
6. ด้านการประยุกต์ใช้เศรษฐกิจพอเพียงและการสร้างสรรค์การเรียนรู้

**งบประมาณสนับสนุน**  จำนวน 2,100,000 บาท

1. โครงการวิจัยเดี่ยว ไม่เกินโครงการละ 150,000 บาท

2. ชุดโครงการ ไม่เกินชุดโครงการละ 300,000 บาท